Die bekende kosghoeroe Herman Lensing se kosreis het nie begin in ŉ deftige kookskool in Frankryk nie. Nee, sy liefde vir kos het in sy ma, Susan, se kombuis op Upington in die Noord-Kaap begin, waar hy fluks op ŉ stoel staan en help het en alles ingeneem het wat sy hom geleer het.
Lensing se vierde resepteboek is volgens Nielsen BookScan SA die naasbeste verkoper van alle Afrikaanse boeke wêreldwyd. Met dié boek, Dit proe soos huis, eer Lensing sy ma vir alles wat sy hom geleer het. Nadat hy sy ma verlede jaar aan die dood moes afstaan, is hy trots dat dié boek sy ma die wêreld in kan stuur.
“Ek het die lewe deur my ma se voorskoot leer ken – dit was ŉ wonderlike plek om die lewe te leer ken. Ek kon as ŉ jong seuntjie deur my ma se oë sien hoe sy mense se wêrelde beter maak met kos. En ek wou altyd deel wees van daai wêreld.”
Hy sê kos het hom aangetrek as gevolg van die samesyn wat dit meebring, asook die proses om kos te maak.
“Die kombuis is nie ŉ plek waar jy banggepraat word of punte kry nie. Dit is ŉ plek waar jy net jouself kan wees en mense se lewens beter kan maak.”
Lensing sê die feit dat Dit proe soos huis ŉ top-verkoper is, ŉ droom is wat waar geword het, omdat dié boek meer as enige van sy ander boeke, vir sy ma geskryf is.
“Ek dink daai vrou van die Noord-Kaap met mooi rooi glimlag sou net skaam geglimlag het en gesê het sy kan nie glo dat sy goed genoeg is om die wêreld te oorrompel met haar resepte nie. My ma lewe deur haar resepte.”
Ek wil so graag ‘n kopie van hiérdie boek hê. Ek hoop dat dit teen einde Oktober nog op die rakke sal wees sodat ek uiteindelik vir my een kan koop. Ek het elke episode van “Dit Proe soos Huis” gekyk. Dankie Herman vir die deel van jou liefde vir jou moeder.